Mestská časť Bratislava - Nové Mesto

Materiál na rokovanie
Miestneho zastupiteľstva
dňa  03. 06. 2014

N á v r h na schválenie zabezpečenia participatívneho rozpočtu pre MČ BA NM

Predkladá:							Materiál obsahuje:

Mgr. Rudolf Kusý						1. Návrh uznesenia
starosta MČ B-NM						2. Dôvodová správa
3. Mechanizmus schvaľovania participatívneho rozpočtu.

Spracovateľ:
										
Mgr. Peter  Nedoroščík
Kancelária pre participáciu verejnosti								

		 										   
Na rokovanie prizvať:					Stanovisko právnej skupiny:											   		
- spracovateľa							- nie je potreba právneho posúdenia

Jún  2014

Návrh uznesenia

Miestne zastupiteľstvo
s c h v a ľ u j e

1.	poskytnutie účelovo viazaných  zúčtovateľných dotácií v pilotnom kole participatívneho rozpočtu na jednotlivé vybrané projekty participatívneho rozpočtu (podľa zoznamu) občianskym združeniam, ktoré zabezpečia realizáciu vybraných projektov a zúčtovanie poskytnutých dotácií v súlade so Všeobecne záväzným nariadením mestskej časti Bratislava-Nové Mesto č. 4/2005 o poskytnutí dotácií z rozpočtu mestskej časti v znení neskorších predpisov v celkovej čiastke 25.000 €:
	- Ako nájsť v tele zdravého ducha
	- Revitalizácia stanice Filiálka – 2014
	- Aj málo je niekedy veľa
	- Gaudiho dielnička
	- Zeleninovo-komunitná záhrada
	- Škola dokorán
	- Bylinné spoločenstvá
	- Cyklo-point
	- Pozastávka
	- Prevencia sociálnej izolácie
	- Pestujeme dobro(tky)
2.  mechanizmus práce participatívneho rozpočtu mestskej časti B-NM

a/ s pripomienkami

b/ bez pripomienok

DÔVODOVÁ  SPRÁVA

Kancelária pre participáciu vznikla na základe iniciatívy občanov. Jednou z nich bol záujem občanov o takúto formu participatívneho plánovania a participatívneho rozpočtu, čoho dôkazom je vysoký podiel aktívnych obyvateľov, ktorí sa zapojili do procesu, navštívili internetovú stránku /stránka od svojho vzniku – v mesiaci november – mala takmer 7000 návštev/. V hlasovaní bolo odovzdaných takmer 800 hlasov. 
Mechanizmy participatívneho rozhodovania spájajú prvky priamej a zastupiteľskej demokracie, čo umožňuje dosiahnuť lepší výsledok pri spravovaní vecí verejných. Samospráve pomôžu účinnejšie zohľadniť potreby, priority a želania obyvateľov a realizovať projekty, ktoré budú mať za sebou reálne potreby a reálneho nositeľa - nás obyvateľov. Umožnia jej zavádzať nové potrebné služby a revitalizovať zaujímavé či problematické priestranstvá. Zastupiteľstvo tak získa štrukturovanejšie výstupy od verejnosti, ad hoc výstupy, ako aj možnosť flexibilnejšieho toku financií v prospech verejnosti. Zavedením tejto služby sa samospráva Nové mesto chce priblížiť k nastoleniu väčšieho súladu medzi rozhodnutiami volených zástupcov a našimi skutočnými potrebami, čo je podstatnou prioritou každej samosprávy, ktorá chce vylepšovať svoje služby, zvyšovať atraktivitu svojej mestskej časti a realizovať dobré, kvalitné rozhodnutia.
Participatívny rozpočet (ďalej PR) existuje od roku 1989, kedy sa prvý krát objavil v brazílskom meste Porto Alegre. Tento mechanizmus umožňuje občanom plnohodnotné zapojenie sa do fungovania samosprávy. Dnes je súčasťou viac než dvoch tisícok samospráv na všetkých kontinentoch, pričom má rôzne podoby. Napriek rôznorodosti vykazuje základné spoločné znaky, ktoré sú považované za nevyhnutné charakteristiky. Toto minimum PR vzniklo na základe práce OSN, MMF a medzinárodnej vedeckej spolupráce. Konsenzus sa tak ustálil na nasledujúcich charakteristikách:

1.	PR je autonómny občiansky proces. Exekutíva ani zastupiteľstvo doň nevstupuje, plní však v tomto procese dôležité a nevyhnutné úlohy: zastupiteľstvo navrhuje a schvaľuje výslednú sumu, prioritnú oblasť PR pre zadania, podieľa sa na vytváraní a schvaľuje pravidlá PR, vykonáva kontrolu výsledkov a realizácie PR a ďalšie.
2.	Centrálnym bodom tohto procesu sú financie samosprávy vo výške stanovenej zastupiteľstvom.
3.	PR je proces, ktorý má svoj cyklus a opakuje sa v čase. Jednorazová anketa o redistribúcii financií nie je PR.
4.	Základným nástrojom prijímania rozhodnutí je tzv. deliberácia, resp. verejné zvažovanie. Hlasovanie sa využíva len v prípadoch, že deliberácia z rôznych dôvodov zlyhala, alebo je pre veľký počet zúčastnených, či krátkosť času, deliberatívny proces nemožný.

Na základe uvedených charakteristík a pri zohľadnení miestnych špecifík a potrieb, ktoré vyplynuli z realizácie pilotnej verzie PR 2014 v Novom Meste navrhuje Kancelária pre participáciu verejnosti nasledujúci mechanizmus PR. 

MECHANIZMUS SCHVAĽOVANIA PARTICIPATÍVNEHO ROZPOČTU:

1.	Zastupiteľstvo:
•	schvaľuje na začiatku každoročného kola prípravy PR výšku financií na projekty a zadania
•	schvaľuje formu a mechanizmus PR 
•	každoročne stanovuje najvyššiu prioritnú oblasť PR 
•	berie na vedomie výsledok PR.
•	kontroluje priebeh realizácie projektov a zadaní PR a ich výsledok

2.	Starosta spolu s Kanceláriou pre participáciu a MÚ zabezpečuje:
•	propagáciu PR, informovanie verejnosti o možnostiach PR
•	organizáciu verejných stretnutí a diskusií s obyvateľmi
•	vytvorenie občianskych kolektívov, ktoré budú participovať pri vyhotovovaní návrhov PR
•	priestory na stretávanie
•	informovanie verejnosti o priebežnom stave PR
•	informovanie zastupiteľstva o chode kancelárie, procesoch a projektoch kancelárie
•	zverejnenie na webstránke: dokumenty na získanie názorov na jednotlivé návrhy, projekty a zadania
•	priestor na predložené projekty
•	spracovanie dokumentov, ich systémová základná jednotná charakteristika
•	informovanie o rozhodovaní a rozhodovanie o poradí najlepších projektov: zahŕňa hlasovanie fyzické, internetové a formát verejného hlasovania
•	záverečné vyhodnotenie na základe výsledkov
•	predloží zastupiteľstvu na vedomie výsledky PR. Z titulu zastupiteľstvom vyčlenených finančných prostriedkov sa zrealizujú projekty, ktoré sa zmestia do vyčlenenej sumy.
•	predloží zastupiteľstvu návrh procesu PR pre budúci rok
•	predloží zastupiteľstvu návrh formy PR pre budúci rok
•	spracovanie prerokovania,
•	predloží zastupiteľstvu návrh občianskych priorít
•	organizuje rozhodovacie procesy

3.	Občania
Sú obyvatelia mestskej časti Nové Mesto, ktorí dovŕšili vek pätnásť rokov.

Formy participácie
-	Návrhy a podnety – môžu sa podávať prostredníctvom vyplnenia ankety „Burza nápadov“, alebo aktívnym zapojením sa do verejných zhromaždení.
-	Projekty – vypracovaním projektovej dokumentácie v spolupráci s Kanceláriou pre participáciu a MÚ.
-	Zadania – podieľaním sa na vypracovaní potrebnej dokumentácie v spolupráci s Kanceláriou pre participáciu a MÚ.
-	Účasť na verejnom fóre, resp. verejnom zvažovaní
-	Hlasovanie – zapojením sa do hlasovania

4.	Proces
PR prebieha v dvojročnom cykle. V prvom roku prebieha príprava a v druhom realizácia.
Príprava PR prebieha v týchto etapách:
-	Zbieranie podnetov a nápadov – realizuje sa prostredníctvom „Burzy nápadov“, na verejných fórach, alebo priamou komunikáciou s MÚ
-	Spracovávanie podnetov a nápadov – MÚ v spolupráci s občanmi rozčlení podnety a rozpracuje ich do nasledujúcich kategórií: projekty, zadania, priority.
-	Rozhodovanie verejnosti o poradí projektov, zadaní a priorít viacerými dopĺňajúcimi sa rozhodovacími mechanizmami.

5.	Občianske mechanizmy rozhodovania
Verejné fórum – uskutočňuje sa na podnet občanov, buď ako tematické alebo teritoriálne. Cieľom VF je zmapovať občianske potreby a na ich základe stanoviť priority, zadania a podľa možnosti projekty.
Verejné zvažovanie – občianske zhromaždenie, ktoré rozhoduje o poradí projektov a zadaní.
Hlasovanie – má dve podoby fyzickú – hlasuje sa na vopred stanovených verejných miestach (napr. MÚ, knižnice, seniorské centrá, školy v správe MČ), a internetovú.

6.	Výstupy PR
Projekty - nízkonákladové občianske aktivity - „mikroprojekty“, ktoré vytvárajú inovácie, resp. skvalitňujú, alebo približujú verejné služby MČ a zahŕňajú prvok dobrovoľníctva; náklady na realizáciu, ako napríklad nákup potrebných tovarov, zabezpečuje MÚ. 
Zadania - realizácie MÚ s vyšším rozpočtom, ktoré vznikli na základe podnetov občanov a prešli procesom PR. 
Priority – tematické oblasti, do ktorých by mala MČ investovať. Zoznam občianskych priorít sa predkladá zastupiteľstvu, ktoré stanovuje pre každý cyklus PR najvyššiu prioritu.